Un diplomat rus la Bucureşti a fost expulzat, după ce un român a fost acuzat că spiona pentru Moscova.
Ministerul român de Externe l-a declarat astăzi persona non grata pe teritoriul ţării pe însărcinatul cu afaceri al Federaţiei Ruse la Bucureşti, pe motiv că ar fi desfăşurat activităţi care contravin prevederilor Convenţiei de la Viena din 1961 privind relaţiile diplomatice.
Rusia va da un răspuns adecvat la această decizie, a anunţat purtătoarea de cuvânt a Ministerului rus de Externe, Maria Zakharova.
Amintim că un cetăţean român a fost arestat preventiv, fiind acuzat de DIICOT de infracţiunea de trădare, după ce a trimis la Ambasada Rusiei de la Bucureşti imagini cu obiective militare româneşti sau aparţinând NATO amplasate lângă Tulcea, dar şi imagini cu un convoi militar care se deplasa spre Ucraina.
(RADOR/FOTO – pagina oficială de Facebook a Ministerului român de Externe)